Hi! I hope you had a great Christmas and may I wish you and your loved ones a very Happy New Year!
I’d like to share a Christmas program I produced in Tok Pisin for Radio Australia in 2009.
This story is aimed at Tok Pisin speakers of the Pacific, so if you don’t speak the language, my apologies.
The program opened with a very pleasant rendition of “Have Yourself a Merry Little Christmas” by the Australian-Fijian, Paulini, from her album “Amazing Grace”.
Paulini is an Australian pop and R&B singer, who first achieved national recognition as one of the most popular contestants on the first series of Australian Idol. So far (2009) she’s released two studio albums, a Christmas EP and five singles over her solo career.
The Tok Pisin program transcipt….
Pearson: Halo, Merry Christmas na welcome long Krismas 2009. Mi Pearson Vetuna. Blong kisim ples blong current affairs displa Krismas de 2009, bai yumi sidaun na harim stori blong Krismas, em wanem samting na em i min wanem samting long sampla, bai yumi harim sampla message blong Krismas na New Year na ol best wishes wantem sampla Christmas carols. Em nau ia tingting blong sampla.
Charles Lepani: “Displa yia 2009 em i bikpla yia tru long wok na kamapim gut sindaun long yumi wantaim Australia…”
Bethany Keats: “Merry Christmas long everyone long Atambari. Mi lavim yufala tumas be nau mi mas stap long Australia long short time be mi lukim yu bek agen soon…”
Peter Ilau: “Seven or eight years mi stap commander mi lukim olsem long Christmas ol soldia ino save spendim taim wantaim famili, so mi sensim na nau Christmas lunch blong mipla mipla servim well before Christmas na long Christmas stret ol bai stap wantaim mama na ol pikinini…”
Sam Basil: “Mi appeal long ol lidas i wok long baim haus long ovasis na famili blong ol i stap long hap, bringim ol ikam bek. You want to be leader of this nation you got to face the hardship of this nation…”
Pauline: “Long mi Christmas em blong tok tenkyu long pipal i save lukautim mi. Em taim we yumi go isi liklik na skelim hau laif i bin go display yia…”
Superintendent Fred Yakasa: “na it’s been a good year and mipla i laik concludim long gutpla wei….”
Jones: “Happy Christmas long ol listeners blong yu…”
Paul Nerau: “friends and loved ones back in PNG, very merry Christmas and peaceful new year…”
Ursula Rakova: “Mi laik salim bikpla Christmas greetings blong mi igo long Prime Minister blong Papua New Guinea. Taim em i enjoim Christmas blong en wantem famili blong en, em tu bai tingim ol pipal blong mi long Carterets….”
Dr Bob Danaya: “2010 em i mas kamap gutpla yia long yumi senisim attitude long mekim gutpla pasin i kamap..”
Song: Joy To The World by Boney M
Pearson: Joy To the World ikam long Boney M, wanpla long ol Christmas carols i tokaut stret long bikpla hamamas blong ol Kristian long kamap blong Jesus Christ em ol Christian i save selebretim birthday blong en long 25 December olketa yia.
Tasol sampla long ol church long ol eastern kantri olsem Russia, Georgia, Egypt, Armenia, na Ukraine, Macedonia na Serbia, oli save selebretim Christmas long namba seven de blong mun January. Displa bikos oli bihainim narakain kalenda oli kolim Julian Calendar, em aninit long en, December 25 i pundaun stret long January seven.
Long planti kantri raun long wol, pipal i save selebretim Krismas De olsem wanpla bikpla festival na public holiday, ino ol Krisitian kantri tasol, tasol long planti kantri tu we bikpla hap long populesin ino Christian.
Sampla kantri em oli no Christian kantri, pipal i save long Krismas bikos ol western colonial paua i bin stap bipo. Olsem na ikam inap tede, oli gohet yet long selebretim Krismas. Long ol narapla, ol liklik lain Christian pipal namel long populesin na narakain kalsa, i save makim Krismas De ol yet na oli save holim holide long en tu.
Tasol i gat sampla kantri tu long wol we Christmas ino public holiday, olsem China, i tru Hong Kong na Macao i save serlebretim Krismas bikos ol British i bin stap long hap bipo. Krismas de ino public holiday tu long Japan, Saudi Arabia, Algeria, Thailand, Nepal, Iran, Turkey na North Korea.
Orait, bai yumi go bek long Kristmas stori liklik taim. Long nau, wanpla samting em i stap bikpla long tingting blong PNG High Commissioner long Canberra displa Krismas na New Year em PNG-Australia relations – wokbung namel long PNG na Australia.
Charles Lepani: “Em gutpla taim blong yumi hamamas na tokaut gut long Papua New Guinea Australia relations. Despla yia 2009 em i bikpla yia tru long wok na kamapim gut sindaun blong yumi wantaim Australia. Governments na pipal blong yumi i kamap gut tru long despla 2009. Na tu olgeta Papua New Guinea man meri na pikinini stap long Australia na Papua New Guinea mi laik tokaut tu long Merry Christmas na 2010 tu bai yu mas lukautim na mekim gut wok long kamapim kantri na olgeta pasin yumi gat long kamapim gut sindaun wantaim blong yumi na fren blong yumi oli stap long Australia na governments blong yumi i wok gut long kantri blong yumi. Mi nau laik tok olgeta man meri long Papua New Guinea nau oli stap long Australia na tu ol Australian friends stap long Papua New Guinea, stap gut long Christmas, Merry Christmas wantaim family na pikinini blong yu na tu long 2010 ol sindaun gut na work hard long 2010. Thank you.”
Pearson: Em toktok blong PNG High Commissioner long Canberra, Charles Lepani.
Raun long wol, ol wei blong pipal long selebretim Christmas i narakain na oli soim kain kain kalsa na pasin blong pipal long wanwan kantri.
Ol kantri olsem Japan na Korea, we Christmas i popula tasol i gat liklik lain Kristian tasol, pipal i bihainim pinis sampla pasin blong Krismas, olsem long givim present, decorations oa bilasim haus na putim ol Christmas trees.
Tasol Krismas i min wanem samting tru?
Ating yumi wanwan igat tingting blong yumi yet long displa.
Pikinini blong mi Pauline i tok:
Pauline’s Message: “Long mi Christmas em blong tok tenkyu long pipal i save lukautim mi. Em taim we yumi go isi liklik na skelim hau laif i bin go display yia. Taim blong hamamas wantem family na friends. Mi laik salim greetings long sista blong mi na family long Rabaul. Merry Christmas Beryl na family.”
Pearson: Long Christianity, Christmas em festival blong selebretim birthday blong Jesus Christ.
Song: Away In A Manger by Sara Storer
Pearson: Krismas na pinis blong yia em gutpla taim blong wanwan long sidaun isi, lukluk bek na skelim hau yia i bin go olsem Pauline i tok.
Na em wanem planti lida i save wokim, olsem Sam Basil, paliment memba blong Bulolo elektoret long PNG.
Long message blong em, Mr Basil i tok…
Sam Basil: “On behalf long ol pipal blong mi long Bulolo electorate mi salim Christmas wishes na best wishes blong mipla igo long olgeta 89 districts wantem 109 memba oli makim wanwan electorate blong ol. Mipla i hamamas olsem district blong mipla i stap na mipla wok hat na mi singaut igo long olgeta representatives long Parliament long olgeta hap long hamamas gut na enjoim Christmas blong ol na kam bek na wokim wok gut ken long servim pipal blong ol. Na mi laik takim displa opportunity tu long singaut igo long lidas long Parliament olsem mipla lidas blong Parliament we mipla i responsible long displa kantri, mi laik singaut strong olsem mipla mas lukluk strong long next year long make sure that mipla inoken karim ol pikinini blong mipla, meri blong mipla, na baim haus long overseas na go istap, na oli go enjoim skul long narapla area, oli go enjoim education long narapla area, oli go enjoim health service long narapla kantri, na oli go enjoim security long narapla kantri.
Mi laikim olgeta lidas husat i mekim olsem – relocatim family blong ol kam bek insait long Papua New Guinea so that yumi mas facim hardship blong displa kantri, so that yumi ken mekim gutpla decision. Sapos yumi insulatim yumi bai yumi noken save hau long ronim display kantri. So mi appeal igo long ol husat i baim haus long overseas na famili blong ol i stap long hap, bringim ol ikam bek. You want to be leader of this country you got to face the hardship of this nation. Tenkyu tru na Merry Christmas.”
Pearson: Planti Christians i bilip olsem, taim Mary i karim Jesus, em i bin kamapim tru wanpla prophecy or toksave blong bipo bipo yet long Old Testament olsem, wanpla Messiah bai kam. Ol Christian i save hamamas long displa.
Song: Hark the Herald Angel Sing by Boney M
Pearson: Yes, Krismas i taim blong gut nius na hamamas.
Na taim yumi hamamas long Krismas, ol pipal blong Kateret Island long Bougainville i gat bikpla wari long climate change na sea level rise, sampla long ol bikpla samting Radio Australia Tok Pisin sevis i bin wok long toktok long en wantem ol saveman na meri na wantem yu yet, lisana blong mipla displa yia.
Ol wantok long Kateret igat wanpla tok tasol, “tingim mipla tu”.
Ursula Rakova: “Firstly mi laik salim bikpla Christmas greetings blong mi igo long Papua New Guinea Prime Minister. Taim emi enjoim Christmas blong en wantem family blong en em tu bai tingim ol pipal blong mi long Katerets. Na mi tu mi laik salim Christmas greetings blong mi igo long olgeta green NGOs long Papua New Guinea so taim oli toktok long rait ol tu ken tingting long ailan blong mipla long Katerets. Na nau mi laik salim greetings blong mi ikam long olgeta ol pipal blong mi long Tinputz we oli helpim long sapotim relocation blong mipla ol Katerets na lastly long komuniti blong mi yet long Katerets. Bikpla hamamas blong Christmas ken painim ol tenkyu tumas, na long yupla ol lain i ronim displa PNG sevis long Radio Australia.”
Pearson: Yu lukim 2010 i gutpla yia?
Ursula: 2010 mi laik lukim olsem sampla gutpla samting i ken kamap long en we mipla i ken lukluk long mipla olgeta ol pipal mipla tu i gat rait long live olsem ol pipal long Papua New Guinea tenkyu.
Pearson: Em toktok blong Ursula Rakova, het meri blong Tulele Peisa, wanpla NGO long Bougainville.
Song: Do they know it’s Christmas by Band Aid
Pearson: Olgeta yia, long taim blong Krismas na New Year, ol polis raun long PNG i save mekim ol bikpla wok blong protektim pipal na property. Em wankain displa yia na Port Moresby city police bos Superintendent Fred Yakasa igat displa tok igo long ol polisman-meri blong em.
Superintendent Fred Yakasa: Mi wishim olgeta polisman blong mi long city Merry Christmas na happy New Year wantem ol family na mipla save olsem mipla bai wok yet na it’s been a good year and mipla i laik concludim long gutpla wei. Na mipla tenkyu tru long media especially PNG sevis Radio Australia long Melbourne. Yupla save askim mipla long wanem samting i kamap long ples na mipla save traim best long updatim na tu tenkyu long ol liklik wei yupla save sapot long wanem samting i kamap olsem nau ia. So mipla tenkyu tru na happy new year na merry Christmas long olketa lain long PNG.
Pearson: Narapla discipline force blong PNG, Defence Force, i gat bikpla tingting tu long Krismas. Commander, Commodore Peter Ilau i tok olsem, em bin senisim wei oli save selebretim Krismas New Year long fos blong givim taim long ol memba long enjoim Krismas wantem famili.
Commador Peter Ilau: Long last couple of weeks mipla gat ol various gatherings. Last week yet ol officers igo servim ol soljas lunch na ol messages blong mi ol senior officers i conveyim. Bifo mipla servim ol soljas stret long Christmas Day long 25 but long taim blong mi long seven or eight years mi stap commander mi lukim olsem long Christmas ol soldia ino save spendim taim wantaim family, so mi sensim na nau Christmas lunch blong mipla, mipla servim well before — pastaim long Christmas na long Christmas stret ol bai stap wantaim mama na ol pikinini. So planti liklik quality taim mi bringim igat effect as of last year na this year na i nau soim gutpla relationship long ol family long barracks. Long nau yet mi laik tok Merry Christmas na Happy New Year long olgeta officers na servicemen throughout the country Papua New Guinea, sompla oli stap long Australia oli course i stap. Enjoim Christmas enjoim wantem family ating em taim blong family, spendim sampla taim long tingim bik man tu na long New Year focus tasol long ol vision yumi setim blong 2030 na wok hat long displa. Ating em liklik message tasol tenkyu tru.
Song: Cherry Cherry Christmas by Neil Diamond
Pearson: Wanpla long ol stori mi harim long displa wik i pinis em long wanpla meri Australia husat wanpla femili blong wanpla smol ailan long Vanuatu i bin adoptim.
Bethany Keats i bin kamap long Wantok program blong mipala. Wei em i stori na sapos yu harim vois blong em, Bethany i laikim tru displa narapla femili blong em long Vanuatu. Long mi, em i soim spirit blong Krismas. Mi askim Bethany long salim greetings igo long nambatu ples blong em long Vanuatu.
Bethany Keats: Yea mi wantim salim message blong mi. First mi mas talim se congratulations long sista blong mi from mi harim se emi maritim boi blong em…
Pearson: Husat nem blong em?
Bethany: Lina and Wae watem tufala pikinini blong en Max and Tina, congratulations (giggles). Mi sore tumas be mi no save go long wedding blong yufala, be narataim bai mi kam bek agen. Merry Christmas long everyone long Atembari. Mi lavim yufala tumas be nau mi mas tap long Australia short taim be mi lukim yu bek agen soon.”
Song: O Little Town of Bethlehem by Out of Eden
Pearson: Long Krismas message blong em igo long pipal long provins blong em na pipal blong PNG, Western Provins Gavana Dr Bob Danaya, i tok, taim yumi kalap long New Year, maski long karim ol belhat, koros, na ol narapla samting nogut yumi bin wokim long 2009 igo long 2010.
Dr Bob Danaya: Pearson ating as yumi kam klostu long kona long Christmas nau mi laik wishim ol pipal long Western Province and Papua New Guinea gutpla merry Christmas na oli ken sindaun wantaim ol family na hamamas gut na at the same time bikpla point mi laik autim olsem wanem pasin nogut yumi bin wokim long 2009 yumi noken karim igo long 2010. Lusim displa hevi long 2009 na yumi kamap long 2010 without excess baggage nogat hevi samting yumi karim igo long 2010. Yumi lusim olgeta samting long 2009 lusim long hap na putim gutpla shirt niupla shirt klinpla shirt na yumi go insait long 2010 na mekim sure pasin nogut yumi senisim. Discipline ol displa samting, self-discipline oli mas kisim gutpla self-discipline na go insait long 2010 because attitude blong yumi sapos yumi no senisim em bai bagarapim kantri, so mi laikim 2010 i mas kamap gutpla yia long yumi mas senisim attitude long mekim gutpla pasin i kamap. So long pasim display tok Pearson mi laik tok Merry Christmas long olgeta pipal long Western Province na Papua New Guinea, at the same time please senisim attitude i karim igo long 2010, tenkyu.
Pearson: Dr Bob Danaya, Gavana blong Western Provins long PNG. Na em i pinisim displa Krismas 2009 spesal em i bin kisim ples blong Tok Pisin current affairs tede nait. Mi Pearson Vetuna – Peace blong Krismas i stap antap long yu.
Song: The First Noel by Kenny Rogers
The End!
eng_Latn eng_Latn eng_Latn eng_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn tpi_Latn tpi_Latn eng_Latn tpi_Latn tpi_Latn tpi_Latn eng_Latn eng_Latn